M. Dzurinda, poslanec: (2009-03-11):
Myslím, že pri hľadaní odpovede na takúto otázku by sme mali vychádzať z poznania ani nie tak situácie, ale trendu, tendencie, ktorú pozorujeme na základe čísel, ale aj osobných skúseností z častých návštev našich fabrík, našich regiónov. Štatistický úrad celkom nedávno publikoval, že kým ešte v 3. štvrťroku minulého roku bol hospodársky rast 6,6 %, posledný štvrťrok už to bolo iba 2,5 %. Viete, že aj odhady štátnych inštitúcií, aj vládnych, aj nezávislých, ako centrálna banka a niektoré ďalšie, nevyzerajú dobre. Ako som už povedal vo faktickej pri predchádzajúcom vystúpení predsedu vlády, v pondelok nás všetkých sa nemilo dotkla informácia, že priemysel sa prepadol o rekordnú proporciu najnižšie od roku 1999 za posledných desať rokov. Rovnako vidíme, že rastie miera nezamestnanosti. Opäť v niektorých regiónoch, Rimavská Sobota, Revúca, ale aj niektorých ďalších, sa nebezpečne šplhá až k 30 %. Dovolím si preto vysloviť názor alebo len konštatovať, to je skôr konštatovanie, že tá situácia sa nezlepšuje, že opatrenia doposiaľ prijímané nezaberajú, ale že sú nedostatočné. Vidíme to celoslovensky, vidíme to regionálne. Ak nezaberajú, je potom celkom zrozumiteľné, keď poviem, že potrebujeme opatrenia také, aby zabrali, aby boli účinnejšie. Vy, ktorí sa zaujímate o túto kľúčovú problematiku dnes na Slovensku aj širšie, viete, že my vidíme opatrenia, ktoré by mali zabrať v štyroch oblastiach: v zásadnom znížení daní, v zásadnom zjednodušení a aj znížení odvodov, ale aj v oprave Zákonníka práce a v oblasti zastavenia plytvania peniazmi ľudí, ktorí pracujú a ktorí potom, samozrejme, odvádzajú aj odvody, aj dane. Máme otvorený zákon, ktorý sa dotýka odvodov. Môžeme hovoriť v súlade s rokovacím poriadkom teda iba o odvodoch. Ale chcem jednu politickú poznámku urobiť, že je veľkou chybou, že nemáme priestor, kde by sme mohli hovoriť aj o ďalších veciach. Len jednu odťažitú poznámku poviem, ale chcem ju povedať. Predseda vlády sa veľmi mýli, keď hovorí o zmysluplnosti širokorozchodnej trate. Kde mu to mám povedať? Kde sa máme o tomto porozprávať? Tu naozaj nie je na to priestor a ja chcem rešpektovať zákony vrátane rokovacieho poriadku. Samozrejme, takýchto problémových okruhov, kde by sme mali prijímať opatrenia, účinné opatrenia, je omnoho viac. Teda späť k zákonu, ktorý máme otvorený. Ako som už predoslal, sme presvedčení a kolega Mikloš alebo Štefanec, alebo obidvaja, budú veľmi konkrétni, keď vo svojej konkrétnosti podporia výrok, že považujeme opatrenia navrhnuté vo vládnej predlohe za nedostatočné. Za nedostatočné preto, lebo tá úľava v oblasti odvodov je veľmi, veľmi slabá, mierna. Ja poviem len dve-tri čísla, ostatné iste povedia kolegovia. Tá úľava znamená 245 korún mesačne, pričom ale viete dobre, že vláda zvýšila minimálnu mzdu, a teda prakticky keď porovnáme to, čo bude platiť po uvedení prerokúvaného zákona do platnosti oproti minulému roku, je vlastne len 43-korunová úprava, niečo vyše jedno slovenské euro mesačne pre občanov. A to je naozaj zásah kozmetický, nie zásah podstatný. Mnohí kolegovia z lavíc vládnej koalície hovorili, že znižovanie rovnej dane je dobré iba pre bohatých. No ale znižovanie odvodov je dobré aj pre chudobných. Denne sa o tom presviedčame nielen z teoretických podkladov, ale aj z početných rozhovorov, ktoré vedieme s občanmi, naposledy v pondelok v Stropkove a v niektorých priľahlých obciach. Sme presvedčení, že práve zásadné zjednodušenie odvodov a v kontexte na dane, ale aj zásadné zníženie tohto daňovo-odvodového bremena by malo byť a mohlo a bolo by tým citeľným impulzom, ktorý potrebujú občania a ktorý potrebuje naša ekonomika. Viete veľmi dobre, že keď je človek motivovaný, tak premýšľa, nielen ako si udržať prácu doterajšiu, ale ako využiť svoje vzdelanie, zručnosť, skúsenosti, aby si vytváral prácu novú. Takto premýšľajú aj drobní živnostníci, drobní podnikatelia, ktorí by vedeli a chceli zamestnať, ale, samozrejme, pod podmienkou, že to daňovo-odvodové bremeno sa zníži. Teda náš príspevok k otvorenému zákonu spočíva a bude spočívať v pozmeňujúcom návrhu, ktorý predložia kolegovia a ktorý bude smerovať k zásadnej zmene a úľave tohto odvodového zaťaženia. Samozrejme, sme presvedčení, že to samo osebe nebude stačiť. Že tých opatrení, ktoré by mali byť konkrétne, vzájomne previazané a potom, samozrejme, aj účinné, že takýchto opatrení je potrebné omnoho viac. Ale na to je potrebné otvoriť viacero ďalších zákonov. Preto sa uchádzame a budeme uchádzať o isté porozumenie, aby sme mohli takéto návrhy zákonov do Národnej rady predkladať. Pokus, ktorý sme urobili v piatok a včera, nevyšiel, preto budeme voliť pokusy ďalšie, pretože sme presvedčení, že v tejto krízovej dobe treba omnoho viac, ako zatvárať ústa opozícii a zlým médiám. Že je potrebné dať hlavy dohromady, že je potrebné ukázať vôľu, aby sme vedeli načúvať jeden druhému, aby sme sa neurážali, aby sme naozaj nevytĺkali politický kapitál, ale aby sme v pokojnej a tvorivej diskusii hľadali cestu, ktorá zmierni, maximálne zmierni dopady svetovej finančnej krízy, ktorá uľahčí ľuďom a ktorá aj urobí slovenskú ekonomiku tak atraktívnu, tak atraktívnou, že investori, ktorí sa časom nepochybne budú obzerať, kde investovať, budú voliť radšej Slovensko ako ktorúkoľvek inú krajinu. Návrh, ktorý prednesie kolega Mikloš alebo Štefanec, pôjde týmto smerom zásadného daňového, opravujem sa, odvodového uľahčenia našim ľuďom. A po tom veľmi volajú aj veľkí, aj malí, aj zahraniční, aj domáci. Toto je naša konkrétna skúsenosť z početných ciest po Slovensku od jesene minulého roku až doposiaľ. Takže vopred vás chcem poprosiť, aby ste sa nad týmto pozmeňujúcim návrhom zamysleli a aby ste ho potom po svojom uvážení prípadne aj podporili. Ďakujem veľmi pekne. (Potlesk.)